KOMMISSIONENS AFGØRELSE

af 30. november 2010

om opstilling af et spørgeskema til benyttelse ved aflæggelse af rapport om gennemførelse af Europa-Parlamentets og Rådets direktiv 2000/76/EF om forbrænding af affald

(meddelt under nummer K(2010) 8279)

(EØS-relevant tekst)

(2010/731/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2000/76/EF af 4. december 2000 om forbrænding af affald (1), særlig artikel 15, og

ud fra følgende betragtninger:

På grundlag af erfaringerne med gennemførelsen af direktiv 2000/76/EF og anvendelsen af det første spørgeskema bør der opstilles et nyt spørgeskema for perioden 2009-2011. For at skabe klarhed bør beslutning 2006/329/EF udskiftes.

VEDTAGET DENNE AFGØRELSE:

Artikel 1

1. Medlemsstaterne benytter spørgeskemaet i bilaget ved aflæggelse af rapport om gennemførelsen af direktiv 2000/76/EF.

2. Rapporterne omfatter perioden fra den 1. januar 2009 til den 31. december 2011.

Artikel 2

Beslutning 2006/329/EF ophæves.

Artikel 3

Denne afgørelse er rettet til medlemsstaterne.

(1) EFT L 332 af 28.12.2000, s. 91.

(2) EUT L 121 af 6.5.2006, s. 38.

(3) EFT L 377 af 31.12.1991, s. 48.

BILAG

SPØRGESKEMA OM GENNEMFØRELSEN AF EUROPA-PARLAMENTETS OG RÅDETS DIREKTIV 2000/76/EF OM FORBRÆNDING AF AFFALD

Almindelige bemærkninger:

Dette spørgeskema, som er det andet i forbindelse med direktiv 2000/76/EF, omfatter perioden 2009-2011. På baggrund af erfaringerne med direktivets gennemførelse og de oplysninger, som allerede er tilvejebragt ved hjælp af det første spørgeskema, koncentrerer dette spørgeskema sig om de ændringer og fremskridt, der er sket under medlemsstaternes faktiske gennemførelse af direktivet.

For at sikre kontinuitet og gøre det muligt at foretage direkte sammenligninger med tidligere svar, ændrer dette spørgeskema ikke den generelle tilgang i beslutning 2006/329/EF. I de tilfælde, hvor spørgsmålene svarer til dem, der blev stillet i det tidligere spørgeskema, kan der, når situationen er uændret, blot henvises til de tidligere svar. Hvis der er sket nye udviklinger, bør de beskrives i et nyt svar.

Som i forbindelse med det første spørgeskema har Kommissionen til hensigt at anvende ReportNet-platformen (eller i givet fald dens efterfølger) til at stille et elektronisk rapporteringsværktøj, der er baseret på dette spørgeskema, til rådighed for medlemsstaterne. Kommissionen anbefaler derfor kraftigt, at det anvendes til at opfylde dette rapporteringskrav for at reducere byrderne og strømline analysen af svarene.

1. Antal anlæg og godkendelser

1.1. Giv venligst følgende oplysninger om antallet af anlæg (opdelt efter forbrændingsanlæg og kombinerede forbrændingsanlæg), der er omfattet af direktiv 2000/76/EF, samt om antallet af godkendelser og den tilladte kapacitet: a) antal anlæg b) antal godkendelser udstedt i henhold til artikel 4, stk. 1 c) antal anlæg, der udnytter forbrændingsvarmen d) tilladt samlet affaldskapacitet (tons/år) (fakultativt).

1.2. Udarbejd en liste over alle anlæg, der er omfattet af direktiv 2000/76/EF, med angivelse af følgende oplysninger for hvert af disse anlæg med en kapacitet på over 2 tons i timen: a) om det er et forbrændingsanlæg eller et kombineret forbrændingsanlæg og, med hensyn til sidstnævnte, anlægstypen (cementovn, fyringsanlæg, andre industrianlæg, der ikke er omfattet af bilag II.1 eller II.2 til direktiv 2000/76/EF) b) med hensyn til forbrændingsanlæg for fast husholdningsaffald, som udfører nyttiggørelsesoperationer, der er omfattet af bilag II, R1, til Europa-Parlamentets og Rådets direktiv 2008/98/EF (1): anlæggets energieffektivitet, beregnet efter formlen i fodnoten til bilag II, R1, til direktiv 2008/98/EF.

2. Beskriv venligst de eventuelle problemer med definitionerne i artikel 3, som man er stødt på ved gennemførelsen af direktiv 2000/76/EF. Giv specifikke oplysninger for hver definition, hvor man er stødt på problemer.

3. Er der godkendt nogen mobile anlæg i henhold til direktiv 2000/76/EF?

4. Angiv venligst de affaldskategorier, der er blevet medforbrændt, opdelt efter typen af kombineret forbrændingsanlæg (cementovne, fyringsanlæg, andre industrianlæg, der ikke er omfattet af bilag II.1 eller II.2).

Angiv venligst koderne i Det Europæiske Affaldskatalog (fakultativt).

Angiv venligst den tilladte kapacitet, der kan medforbrændes på disse anlæg (fakultativt).

5. Hvor mange kombinerede forbrændingsanlæg er omfattet af emissionsgrænseværdierne i bilag V til direktiv 2000/76/EF (dvs. hvor der foretages medforbrænding af ubehandlet husholdningsaffald, eller over 40 % af varmeafgivelsen stammer fra forbrænding af farligt affald)?

6. Hvilke bestemmelser indeholder godkendelsesproceduren om

a) fastsættelse af de mængder og kategorier af farligt affald, der kan behandles?

b) den minimale og maksimale strøm af farligt affald, som skal behandles?

c) de tilladte brændværdier for farligt affald?

d) begrænsningerne for dets indhold af forurenende stoffer, f.eks. PCB, PCP, klor, fluor, svovl og tungmetaller?

7. Hvilke affaldstyper er blevet betragtet som »uhensigtsmæssige« i forbindelse med udtagning af repræsentative prøver?

8. Er der i forbindelse med betingelserne for opholdstid og temperatur for forbrændingsgas som fastlagt i artikel 6, stk. 1 og 2, i direktiv 2000/76/EF givet tilladelser til at afvige fra disse driftsbetingelser i overensstemmelse med artikel 6, stk. 4? Hvis svaret er »ja«, angives følgende:

a) Hvor mange tilladelser er der givet?

b) Hvis disse oplysninger foreligger, angives begrundelsen for undtagelserne i en række repræsentative tilfælde samt følgende oplysninger: i) angivelse af anlæggets kapacitet ii) om det vedrører et »bestående« anlæg efter definitionen i artikel 3, stk. 6, eller et nyt anlæg iii) den forbrændte affaldstype iv) hvordan det sikres, at der ikke produceres flere restprodukter i forhold til et anlæg uden undtagelser, og at deres indhold af forurenende organiske stoffer ikke ligger over det niveau, som forventes i anlæg uden undtagelser v) de driftsbetingelser, der er fastsat i godkendelsen vi) de emissionsgrænseværdier, anlægget skal overholde.

9. Hvilke foranstaltninger er der truffet for forbrændingsanlæg (ud over den rapport, der forlanges i artikel 12, stk. 2) for at sikre, at de udformes, udstyres, opføres og drives således, at emissionsgrænseværdierne i bilag V til direktiv 2000/76/EF ikke overskrides?

10. Hvilke foranstaltninger er der truffet for kombinerede forbrændingsanlæg (ud over den rapport, der forlanges i artikel 12, stk. 2) for at sikre, at de udformes, udstyres, opføres og drives således, at emissionsgrænseværdierne i bilag II til direktiv 2000/76/EF ikke overskrides?

11. Er der givet undtagelser i overensstemmelse med bilag II.1 fra emissionsgrænseværdierne for NOx, støv, SO2 eller TOC for cementovne, der medforbrænder affald? Hvis svaret er »ja«, angives følgende:

a) Hvor mange undtagelser er der givet?

b) Hvis disse oplysninger foreligger, angives begrundelsen for undtagelserne i en række repræsentative tilfælde samt følgende oplysninger: i) anlæggets kapacitet ii) om det vedrører et bestående eller et nyt anlæg (under hensyntagen til artikel 20, stk. 3, i direktiv 2000/76/EF) iii) den forbrændte affaldstype iv) de emissionsgrænseværdier, anlæggene skal overholde v) de øvrige driftsbetingelser, der er fastsat i godkendelsen.

12. Er der blevet opstillet andre grænseværdier for emission til luft fra forbrændingsanlæg og kombinerede forbrændingsanlæg end dem, der er fastsat i henholdsvis bilag II og V? Hvis svaret er »ja«, opgives følgende, hvis disse oplysninger foreligger:

a) de anlæg, som de gælder for, dvs. forbrændingsanlæg eller kombinerede forbrændingsanlæg, og med hensyn til sidstnævnte angives anlægstypen

b) hvilke af disse anlæg der er »nye« eller »bestående«

c) de forurenende stoffer, grænseværdierne gælder for, og de fastsatte grænseværdier

d) hvorfor disse grænseværdier anvendes

e) ordningen for emissionsovervågning for disse forurenende stoffer (løbende eller med mellemrum, og med hensyn til sidstnævnte angives hyppigheden).

13. Hvordan fastsættes emissionsgrænseværdierne for udledning af spildevand fra røggasrensningsudstyr til vandmiljøet med hensyn til de forurenende stoffer i bilag IV til direktiv 2000/76/EF? Angiv venligst de tilfælde, hvor emissionsgrænseværdierne for disse forurenende stoffer afviger fra værdierne i bilag IV.

14. Hvis der er opstillet emissionsgrænseværdier for forurenende stoffer, der udledes i vand, ud over de forurenende stoffer, der er anført i bilag IV:

a) Hvilke anlæg gælder de for (dvs. forbrændingsanlæg eller kombinerede forbrændingsanlæg, »nye« eller »bestående«)?

b) Hvilke forurenende stoffer gælder de for, og hvad er grænseværdierne?

c) Hvorfor anvendes disse grænseværdier?

15. Hvilke driftsmæssige kontrolparametre (pH, temperatur, strømningshastighed osv.) indeholder godkendelsesproceduren for udledning af spildevand?

16. Hvilke bestemmelser er der blevet fastsat for at sikre beskyttelse af jord, overfladevand og grundvand i overensstemmelse med artikel 8, stk. 7?

17. Hvilke kriterier benyttes der for at sikre, at oplagringskapaciteten er tilstrækkelig til, at vandet om nødvendigt kan kontrolleres og renses inden udledningen?

18. Hvilke bestemmelser er der i almindelighed fastsat, for at restprodukterne fra forbrændingsanlæg eller kombinerede forbrændingsanlæg kan blive så få og så lidt skadelige som muligt?

19. Er kravene i godkendelsen af målingen af luftforurenende stoffer og driftsparametre identiske med kravene i artikel 11, stk. 2? I benægtende fald gives nærmere oplysninger om følgende:

a) begrundelse for at afvige fra artikel 11, stk. 2, under henvisning til undtagelserne i artikel 11, stk. 4-7

b) det pågældende forurenende stof eller parameter og det fastsatte målekrav.

20. Er kravene i godkendelsen af målingen af vandforurenende stoffer identiske med kravene i artikel 11, stk. 14 og 15? I benægtende fald gives nærmere oplysninger om følgende:

a) begrundelse for at afvige fra artikel 11, stk. 14 og 15

b) det pågældende forurenende stof/parameter og målekrav.

21. Hvilke bestemmelser er der fastsat i godkendelsesproceduren for at sikre overensstemmelse med følgende bestemmelser med hensyn til emissioner til luft:

a) artikel 11, stk. 8

b) artikel 11, stk. 9

c) artikel 11, stk. 11

d) artikel 11, stk. 12

e) overholdelsessystemet i artikel 11, stk. 10.

22. Hvilke bestemmelser er der fastsat i godkendelsesproceduren for at sikre overensstemmelse med følgende bestemmelser med hensyn til emissioner til vand:

a) artikel 11, stk. 9

b) overholdelsessystemet i artikel 11, stk. 16.

23. Beskriv venligst eventuelle officielle vejledninger, der er udarbejdet for bestemmelse af de validerede dagmiddelværdier for emissioner (artikel 11, stk. 11)? Angiv om muligt et weblink.

24. Hvilke procedurer benyttes der, når de kompetente myndigheder skal underrettes om overskridelse af en emissionsgrænseværdi?

25. Hvilke dispositioner er der truffet for at sikre, at offentligheden inddrages i godkendelsesprocessen (nye og/eller ajourførte godkendelser)? Angiv venligst nærmere oplysninger om mindst følgende aspekter:

a) af hvilken myndighed godkendelsesansøgningen offentliggøres

b) tidsrum, inden for hvilket offentligheden kan fremsætte bemærkninger

c) af hvilken myndighed den endelige afgørelse offentliggøres.

26. Med hensyn til adgangen til oplysninger under godkendelsesprocessen:

a) Er der miljøoplysninger, som ikke er offentligt/delvis tilgængelige i forbindelse med ansøgningen, beslutningsprocessen og den efterfølgende godkendelse? Hvis ja, angiv venligst hvilke oplysninger.

b) Hvis disse oplysninger er tilgængelige/delvis tilgængelige, angiv venligst, om oplysningerne udleveres gratis, og hvis nej, hvad der forlanges i gebyr, og under hvilke omstændigheder dette gebyr opkræves.

27. Hvilke bestemmelser er der fastsat for forbrændingsanlæg og kombinerede forbrændingsanlæg med en nominel kapacitet på to tons i timen eller derover for at pålægge driftslederen at forelægge de kompetente myndigheder en årlig rapport om anlæggets drift og overvågning?

28. Hvis der forelægges en årlig rapport:

a) Hvilke oplysninger indeholder den?

b) Hvordan kan offentligheden få adgang til denne rapport?

29. Hvordan identificeres forbrændingsanlæg eller kombinerede forbrændingsanlæg med en nominel kapacitet på mindre end to tons i timen offentligt?

30. Hvilke bestemmelser indeholder godkendelsen om kontrol med et forbrændingsanlægs eller kombineret forbrændingsanlægs driftsperiode ved unormal drift (dvs. standsning af eller forstyrrelser eller svigt i rensnings- eller overvågningsudstyr)?

31. Hvor lange er de maksimalt tilladte driftsperioder for forbrændings- og medforbrændingsprocesser ved unormal drift, før anlægget skal indstille driften?

a) maksimalt tilladt periode med overskridelse af emissionsgrænseværdier

b) maksimal samlet varighed af perioder med overskridelse af emissionsgrænseværdier i løbet af et år.

32. Eventuelle andre bemærkninger.

(1) EUT L 312 af 22.11.2008, s. 3.